**RAPORT PRIVIND SITUAŢIA HIDROMETEOROLOGICĂ ŞI A CALITĂŢII MEDIULUI**

**în intervalul 07.05.2018, ora 08.00 – 08.05.2018, ora 08.00**

1. ***SITUAŢIA HIDROMETEOROLOGICĂ***

**1. Situaţia şi prognoza hidrologică pe râurile interioare şi Dunăre din 08.05.2018, ora 07.00**

**RÂURI**

**Debitele au fost, în general, staționare**, exceptând cele ale Begăi, Timişului, Bârzavei, Caraşului, Nerei, Cernei unde au fost în creştere datorită precipitaţiilor căzute în interval şi Prutul, în uşoară scădere.

Scurgeri importante pe versanţi, torenţi, pâraie şi creşteri rapide de niveluri şi debite s-au înregistrat pe unele râuri mici din sud-vestul ţării, în special pe cele din bazinul superior al Timişului (râul Bistra), datorită precipitaţiilor căzute în interval sub formă de aversă, izolat mai însemnate cantitativ.

Debitele se situează, în general, la valori cuprinse între 30-90% din mediile multianuale lunare, mai mari (în jurul și peste normalele lunare) pe râurile din Dobrogea și mai mici (sub 30% din normalele lunare) pe râurile din bazinele hidrografice: Tur, Lăpuş, Iara, Târnava Mare, Timiş, Suceava, Putna, Rm. Sărat, Bârlad şi pe afluenții Crișului Negru, Buzăului, Trotuşului si Prutului.

În interval au fost emise două **ATENŢIONĂRI HIDROLOGICE** pentru fenomene imediate**.**

Nivelurile pe râuri la staţiile hidrometrice se situează sub **COTELE DE ATENŢIE**.

**Debitele vor fi relativ staționare.**

Sunt posibile scurgeri importante pe versanţi, torenţi, pâraie şi creşteri rapide de niveluri şi debite pe unele râuri mici din estul ţării și zonele de deal şi de munte, datorită precipitaţiilor prevăzute sub formă de aversă, izolat mai însemnate cantitativ.

Nivelurile pe râuri la staţiile hidrometrice se vor situa sub **COTELE DE ATENŢIE.**

**DUNĂRE**

Debitul la intrarea în ţară (secţiunea Baziaş) în intervalul 07.05 – 08.05.2018 a fost staţionar, având valoarea de 6.100 m3/s, sub media multianuală a lunii mai (7250 m3/s).

În aval de Porţile de Fier debitele au fost în scădere.

**Debitul la intrarea în ţară (secţiunea Baziaş) va fi staţionar (6.100 m3/s).**

În aval de Porţile de Fier debitele vor fi în scădere.

**Se situează în faza I de apărare următoarele sectoare de dig:**

- Dig Brateşul de Jos - jud Galați.

- Filipoiu, Lunguleţu din I.M.B - județul Brăila.

- Dig Ciobanu- Gârliciu (km 21+950, km 19+150, C2 km 25+450), – jud. Constanța;

- Ciulineţ Isaccea, T. Vladimirescu, Crişan,Gorgova, dig. Sf. Gheorghe (administrarea ANAR) dig. loc. Chilia Veche (administrare consilii locale - jud. Tulcea;

**Se situează în faza a II-a de apărare următoarele sectoare de dig:**

- dig R3, R4 (administrarea ANAR), dig loc. Nufăru-Victoria (administrare consilii locale) - jud. Tulcea;

**2.** **Situaţia meteorologică în intervalul 07.05.2018, ora 09.00 – 08.05.2018, ora 06.00**

**ÎN ŢARĂ**

**Deși temperatura aerului a scăzut** față de ziua anterioară în toate zonele țării, vremea s-a menținut în continuare mai caldă decât în mod obișnuit pentru prima decadă a lunii mai. Astfel, maximele termice au fost cuprinse între 20 de grade la Polovragi, Petroșani și Rădăuți și 27 de grade la Tulcea, Gura Portiței, Pătârlagele, Giurgiu, Urziceni, Ploiești, București-Afumați și București-Filaret. Instabilitatea atmosferică s-a manifestat, mai ales după-amiaza și seara, în regiunile sudice, sud-vestice și centrale, dar și la munte prin înnorări temporar accentuate, local averse ce au avut și caracter torențial și descărcări electrice. Punctiform, cantitățile de apă au depășit 20 l/mp, iar pe raza județelor Argeș, Gorj, Olt, Vâlcea, Sibiu și Alba a căzut grindină. În restul teritoriului, cerul a fost variabil, cu înnorări noaptea în Moldova, unde izolat au fost ploi slabe de scurtă durată. Vântul a suflat slab și moderat, cu intensificări în regiunile estice și sud-estice, dar de scurtă durată și în timpul averselor, iar în zona localității Roșiori de Vede a fost consemnată vijelie. La ora 06.00, temperatura aerului avea valori cuprinse între 3 grade la Miercurea Ciuc și Toplița și 18 grade la Gorgova, Gura Portiței, Sfântu Gheorghe-Deltă și Sulina.

***Observatie:*** *Începând de ieri, de la ora 06.00, au fost în vigoare 26 de mesaje de atenționare/avertizare privind fenomene meteorologice periculoase imediate, după cum urmează:*

*- cod portocaliu - 1 emisă de către SRPV Timișoara;*

*- cod galben - 8 emise de SRPV Timișoara, 6 de CNPM București pentru Muntenia, 5 de SRPV Craiova, 4 de SRPV Sibiu și 2 de SRPV Constanța.*

**LA BUCUREŞTI**

**Deși temperatura aerului a scăzut** față de ziua precedentă, vremea a fost în continuare mai caldă decât în mod normal. Maxima termică a fost de 26 de grade la stația meteo Băneasa și de 27 de grade la Filaret și Afumați. Cerul a fost variabil, cu înnorări temporare spre seară, când în unele cartiere a plouat slab. Vântul a suflat slab și moderat. La ora 06.00, erau 13 grade la Afumați și Băneasa și 15 grade la Filaret.

**3. Prognoza meteorologică în intervalul 08.05.2018, ora 09.00 – 09.05.2018, ora 09.00**

**ÎN ŢARĂ**

**Vremea va fi caldă**, dar și, în general, instabilă. Vor fi înnorări temporar accentuate în zonele de deal și de munte, precum și în regiunile estice și sud-estice, unde se vor semnala averse și descărcări electrice. În restul țării, cerul va fi variabil, iar instabilitatea atmosferică se va manifesta local, cu precădere după-amiaza și seara. Ploile vor avea și caracter torențial, pe spații mici cantitățile de apă vor depăși 20...30 l/mp și izolat va cădea grindină. Vântul va sufla slab și moderat, cu intensificări în Moldova, Dobrogea, Bărăgan, dar și de scurtă durată în timpul ploilor, posibil și cu aspect de vijelie. Temperaturile maxime vor fi cuprinse între 18 și 28 de grade, iar cele minime între 8 și 16 grade.

**LA BUCUREŞTI**

**Cerul va fi variabil,** însă vor fi și înnorări temporar accentuate și trecător averse și descărcări electrice, cu o probabilitate mai mare spre seară și în cursul nopții. Vântul va sufla slab și moderat. Temperatura maximă se va situa în jurul valorii de 25 de grade, iar cea minimă va fi de 14...15 grade.

1. ***CALITATEA APELOR***

**2.1. Pe fluviul Dunărea**

Nu au fost semnalate evenimente deosebite.

**2.2. Pe râurile interioare**

**G.N.M.-C.J. Iaşi şi S.G.A. Iaşi** revin cu informaţii referitoare la producerea la data de 27.04.2018, în jurul orei 13.00, a unei poluări a acumulării Ciric III, din municipiul Iaşi, cu apă impurificată ce prezenta miros înţepător, spumă albă cu aspect similar celei produse de detergent şi pete maronii. Apa uzată provenea de pe amplasamentul R.A. Aeroportul Iaşi, scurgându-se în lac prin rigola betonată pentru evacuarea apelor pluviale. Fenomenul s-a atenuat în jurul orei 16.00 (27.04.2018), iar la ora 17.30, apele pluviale nu au mai curs prin rigola pluvială.

Actualmente R.A. Aeroportul Iaşi derulează măsuri de atenuare şi înlăturare a aportului de ape pluviale impurificate în acumularea Ciric III, măsuri impuse de GNM-CJ Iaşi.

**GNM CJ Dâmboviţa** revine cu informaţii suplimentare despre producerea unei poluări a solului, ca urmare a unei avarii tehnice pe conducta de transport ţiţei de la Parc 305 Moreni la Stația de colectare separare și distribuție Moreni, pe raza Mun. Moreni, jud.Dâmboviţa, la data de 27.03.2018, ora 15.00, afectând circa 250 m şanţ scurgere ape pluviale şi 150 mp teren necultivat. Irizaţii de produs petrolier s-au deversat şi în pârâul Cricovul Dulce, din cauza condiţiilor meteo nefavorabile, topire zăpadă şi precipitaţii abundente căzute în zonă. S-a recuperat prin vidanjare produsul petrolier deversat. Echipele OMV Petrom şi SC Oil Depol Constanta au izolat zona, au remediat avaria prin aplicarea unei şarniere, au executat 2 baraje de reţinere a produsului petrolier din materiale absorbante, în zonele din aval pe şantul de scurgere ape pluviale aflat în zona avariei. Produsul petrolier a fost transportat la decantorul parcului 305 Moreni şi reintrodus în fluxul tehnologic. Materialul poluat de pe sol, 4,5 tone a fost trimis la Staţia de bioremediere IL Caragiale. S-au impus urmatoarele măsuri: curăţarea şanţului de scurgere ape pluviale de produsul petrolier deversat pe tronsonul afectat, cu termen 30.03.2018. SC OMV Petrom SA Asset VI Muntenia Central a încălcat prevederile Art. 94, alin. 1, lit. j din OUG 195/2005 privind protecţia mediului, cu modificări şi completări ulterioare şi a fost sancţionată contravenţional cu amendă în valoare de 25.000 lei, conform Art. 96, alin. 2 pct. 1 din prezenţa OUG.

**2.3. Pe Marea Neagră**

Nu au fost semnalate evenimente deosebite.

1. ***CALITATEA MEDIULUI***
2. **În domeniul aerului**

**Agenţia Naţională pentru Protecţia Mediului** informează că, din rezultatele analizelor efectuate în intervalul 4-6.05.2018, în cadrul Reţelei Naţionale de Monitorizare, nu s-au constatat depăşiri ale pragurilor de alertă pentru NO2 (dioxid de azot), SO2 (dioxid de sulf), ale pragurilor de alertă și informare pentru O3 (ozon).

Mediile zilnice pentru PM10 (pulberi în suspensie cu diametrul <10 microni) au fost determinate prin metoda nefelometrică. Validarea acestor valori va fi efectuată după prelucrarea datelor obţinute prin metoda gravimetrică, metoda de referinţă în conformitate cu legislaţia naţională și europeană, cu valoarea limită zilnică de 50 µg/mc.

**GNM CJ Arges** informează despre **un incident de mediu petrecut la data de 07.05.2018, orele 17.30, pe platforma Arpechim, în jud. Argeş, la rezervorul 4x50000 mc (de stocare ţiţei de 50.000 mc) ce aparţine OMW PETROM.** Senzorii de temperatură ai capacului rezervorului au fost activaţi ca urmare a descărcării electrice atmosferice, declanşând alarma ca sistem de securitate major. Personalul diviziei de Explorare şi producţie al OMV Petrom SA, Asset 3 Muntenia Vest, a acţionat urgent pentru pornirea încercuitoarelor de spumă, activarea inelelor de răcire şi acţionarea cu tunuri exterioare de apă pe suprafaţa exterioară a rezervorului, pentru scăderea temperaturii ţiţeiului la parametrii optimi.

Rezervorul a fumegat în urma descărcărilor electrice, dar nu s-a produs fenomenul de incendiu, nu au avut loc scurgeri de lichid din rezervor, nu s-au produs emisii în atmosferă. La faţa locului au sosit reprezentanţi ai ISU Argeş şi o echipă din cadrul GNM CJ Argeş.

**GNM CJ Cluj** revine cu informaţii referitoare la poluarea accidentală a aerului atmosferic, de la data de 03.05.2018, ora 01.30, ca urmare a izbucnirii unui incendiu manifestat pe circa 4000mp în partea de N a depozitului temporar de deşeuri menajere din zona municipiului Cluj-Napoca, ce aparţine R.A.D.P. Cluj.

La data de 07.05.2018, ora 09.00, incendiul a fost stins în totalitate prin intervenția ISU Cluj cu 4 autospeciale, iar în zonă nu mai persistă disconfort olfactiv datorită noxelor generate.

Rămân valabile următoarele măsuri de către RADP: Transportarea deşeurilor depozitate de pe platforma de stocare temporară aparţinătoare, RADP Cluj Napoca, pentru eliminarea finală în depozite autorizate, în vederea reducerii volumului de deşeuri depozitate şi micşorării riscului de incendiere, cu comunicarea săptămânală a modului de realizare la GNM CJ Cluj începând cu 07.05.2018. Deşeurile dizlocate în urma incendiului vor fi repuse pe platforma de stocare deşeuri cu termen 14.05.2018. Se va asigura comunicarea raportului ISU şi IPJ Cluj cu privirea la rezultatele cercetărilor privind incendiul produs şi analizarea imaginilor camerelor de supraveghere, după finalizare.

S-a aplicat sancţiune contravenţională în valoare de 50000 lei conform prevederilor OUG 195/2005 privind protectia mediului, art. 96, alin. , pct. 1, pentru că RADP Cluj Napoca din subordinea Municipiul Cluj Napoca, nu a asigurat sisteme proprii de supraveghere la platforma de stocare temporară a deşeurilor menajere în vederea automonitorizării emisiilor poluante.

1. **În domeniul solului şi vegetaţiei**

**Garda Forestieră Cluj Napoca**  informează despre **producerea unui incendiu de litieră, la data de 06.05.2018, ora 12.20, care a afectat până acuma circa 12 ha de litieră şi plantaţii de răşinoase, cu vârsta arboretului de 2 ani, în pădure publică aparţinând Primăriei Orasului Borşa, în fond Forestier Colbu, OS Alpina RA, jud. Maramureş**. Participă la stingerea incendiului 30 persoane angajaţi silvici, 90 pompieri militari, 1 echipaj de poliţie, 70 cetăţeni persoane din partea primăriei, 2 salvamontişti, 15 muncitori, cu mijloace de intervenţie specifice, autoutilitare transport apă, sape de munte, lopeţi, s-a limitat extinderea incendiului prin săpare de şanţuri. S-au înregistrat pagube în valoare de 123.636 lei – circa 54 mii bucăţi puieţi răşinoase.

**GNM CJ Maramureş** informează despre **extinderea incendiului de vegetaţie forestieră în zona culmea Toroiaga - Piciorul Caprei, oras Borşa, jud. Maramureş, anunţat de ISU Maramureş, la ora 11.53. Suprafaţa afectată în data de 07.05.2018, este de cca. 40-50ha.** Se va reveni cu informaţii suplimentare.

**GNM CJ Braşov** informează telefonic despre **izbucnirea unui incendiu de vegetaţie forestieră, în data de 07.05.2018, în munţii Ciucaş la 18 km de com. Vama Buzăului, jud. Braşov**. ISU Bacău intervine la faţa locului. Se va reveni cu informaţii suplimentare.

**Garda Forestieră Timişoara** informează despre **situaţia incendiului de pădure izbucnit în data de 27.04.2018, ora 16.00, în cadrul OS Băile Herculane, UP VI Domogled, zona localităţii Băile Herculane, judeţul Caraş Severin, care a afectat până acuma 4 ha în fond forestier**. S-a intervenit până acum cu 47 persoane angajaţi silvici, 103 pompieri militari şi civili. Se va reveni cu informaţii suplimentare.

**Garda Forestieră Ploieşti, Ocolul Silvic Poiana Cerbului şi GNM CJ Argeş** revin cu informaţii referitoare la **evoluţia incendiului de litieră izbucnit la data de 22.04.18, ora 14.00 din zona Cetăţii Poenari, OS Poiana Cerbului, UP Arefu, jud. Argeş, izbucnit din cauze necunoscute. Au fost afectate 8,5 ha de litieră** amestec foioase cu răşinoase. Până la ora actuală, au mai acţionat suplimentar 2 pompieri militari, 35 angajaţi silvici şi 2 cetăţeni. Zona afectată este ţinută sub supraveghere.

**3. În domeniul supravegherii radioactivităţii mediului**

Menţionăm că pentru factorii de mediu urmăriţi nu s-au înregistrat depăşiri ale limitelor de avertizare/alarmare în intervalul 06.05.2018 - 07.05.2018 şi nu s-au semnalat evenimente deosebite. Parametrii constataţi la staţiile de pe teritoriul României s-au situat în limitele fondului natural.

1. **În municipiul Bucureşti**

În ultimele 24 de ore, sistemul de monitorizare a calităţii aerului în municipiul Bucureşti nu a semnalat depăşiri ale pragurilor de informare şi alertă.

DIRECȚIA DE COMUNICARE